ଚିଲିକା, ଶୁଭ୍ ଭାରତ ଟାଇମ୍ସ, ୨୧.o୯- ଗତ ଦେଢବର୍ଷ ଧରି ଖୋର୍ଦ୍ଧା କେନ୍ଦ୍ର ସମବାୟ ବ୍ୟାଙ୍କ ଲିଃ (କେସିସିବି) ଅଧିନ ସୋରଣ ସେବା ସମବାୟ ସମିତିର ୪ ହଜାର ଚାଷୀ ପର୍ଯ୍ୟାୟ କ୍ରମେ ଗୋଟିଏ ଖରିଫ ଓ ୨ଟି ରବିଋଣରୁ ବଞ୍ଚିତ ହୋଇଛନ୍ତି। ଏନେଇ ଅଭିଯୋଗ ପାଇବା ପରେ ଭୁବନେଶ୍ୱରସ୍ଥିତ ଅଫିସ୍ ଅଫ୍ ଦ ରେଜିଷ୍ଟ୍ରାର ଅଫ୍ କୋଅପରେଟିଭ୍ ସୋସାଇଟିଜ୍, ଖୋର୍ଦ୍ଧାଙ୍କ ପକ୍ଷରୁ ପତ୍ର ସଂଖ୍ୟା ୧୯୦୯୧/ ୦୫/ ୦୯ ଜରିଆରେ ଡିଆରସିଏସ୍, ଖୋର୍ଦ୍ଧାଙ୍କୁ ଘଟଣାର ବିଧିବଧ ତଦନ୍ତ କରି ସୋରଣ ସମିତିରେ ତୁରନ୍ତ ଏମଆଇସି ନିଯୁକ୍ତି ପାଇଁ ନିର୍ଦ୍ଦେଶ ଦିଆଯାଇଛି। କିନ୍ତୁ ସମ୍ପୃକ୍ତ ଡିଆରସିଏସ୍ ଏମଆଇସି ନିଯୁକ୍ତିକୁ ଅଣଦେଖା କରିଚାଲିଛନ୍ତି। ଘଟଣାକୁ ନେଇ ୩ଟି ପଞ୍ଚାୟତର ଚାଷୀଙ୍କ ମଧ୍ୟରେ ଅସନ୍ତୋଷ ଉଗ୍ରରୂପ ଧାରଣ କରିଥିବା ବେଳେ କେତେକ ଚାଷୀ ସୋରଣ ସମିତିରେ କାର୍ଯ୍ୟରତ ସମ୍ପାଦକଙ୍କୁ ଜୀବନରେ ମାରିଦେବାକୁ ଧମକ ଦେଇଛନ୍ତି। ପରୋକ୍ଷରେ ଆଗକୁ ଥିବା ସମବାୟ ନିର୍ବାଚନ ପୂର୍ବରୁ ଘଟଣାର ସମାଧାନ ନହେଲେ ବିରୋଧୀ ଏହାକୁ ମୁଦ୍ଦା କରିବେ ବୋଲି ଦର୍ଶାଇ ସ୍ଥାନୀୟ ବିଜେଡି ଦଳର କୃଷକ ନେତାମାନେ ଚିଲିକା ବିଧାୟକ ପ୍ରଶାନ୍ତ ଜଗଦେବଙ୍କୁ ଭେଟି ଏଥିରେ ହସ୍ତକ୍ଷେପ କରିବାକୁ ନିବେଦନ କରିଥିବା ଜଣାପଡିଛି।
ଚିଲିକା ନିର୍ବାଚନମଣ୍ଡଳୀ ଅନ୍ତର୍ଗତ ସୋରଣ ପଞ୍ଚାୟତ ଜିଲ୍ଲା ଅଧିକାରୀଙ୍କ ତାଲିକାରେ ଏକ ସମ୍ବେଦନଶୀଳ ଅଞ୍ଚଳ। ବିଗତ ଦିନର ବହୁଚର୍ଚ୍ଚିତ ସୋରଣ ଗୁଳିକାଣ୍ଡ ଘଟଣା ଜିଲ୍ଲା ପ୍ରଶାସକଙ୍କ ପାଇଁ ସର୍ବଦା ଏକ କଳଙ୍କିତ ଘଟଣା ଭାବେ ସ୍ମରଣ ରହିବ। ସୋରଣ ଗାଁଲୋକଙ୍କ ଭୟରେ ବିଗତ ୨୦ବର୍ଷ ମଧ୍ୟରେ ଖୋର୍ଦ୍ଧା ଜିଲ୍ଲା ପ୍ରଶାସନ ପକ୍ଷରୁ ଏଠାରେ କୌଣସି ସରକାରୀ କାର୍ଯ୍ୟାଳୟ ଖୋଲିବାକୁ ଆଦୌ ଚେଷ୍ଟା କରାଯାଇନାହିଁ। କିନ୍ତୁ ପୂର୍ବରୁ ଯେଉଁ କେତୋଟି ସରକାରୀ କାର୍ଯ୍ୟାଳୟ ରହିଛି ସେମଧ୍ୟରୁ ଖୋର୍ଦ୍ଧା କେନ୍ଦ୍ର ସମବାୟ ବ୍ୟାଙ୍କ ଲିମିଟେଡ୍ ଅଧିନ ବାଲୁଗାଁ ଶାଖା ଦ୍ୱାରା ପରିଚାଳିତ ସୋରଣ ସେବା ସମବାୟ ସମିତି ଅନ୍ୟତମ। ଏଇଟିକୁ ବଞ୍ଚାଇ ରଖିବା ପାଇଁ ଗାଁର ପୁରୁଖା ଲୋକେ ଖୁବ୍ ଚେଷ୍ଟିତ। ଏହି ସମିତି ସୋରଣ, ଚଣ୍ଡେଶ୍ୱର ଓ ମାନସିଂପୁର ଆଦି ୩ଟି ପଞ୍ଚାୟତର ୪ ହଜାର ଚାଷୀଙ୍କ ସମ୍ନାନ ରଖିଆସିଛି। ପରିତାପର ବିଷୟ, ନିକଟ ଅତୀତରେ ଖୋର୍ଦ୍ଧା ଡିଆରସିଏସ୍ ଭାବେ ଯୋଗଦେଇଥିବା ରୋଜାଲିନ୍ ସେନାପତି ସୋରଣ ସମିତିରେ ଲାଗିରହିଥିବା ସମସ୍ୟା ସଂକ୍ରାନ୍ତରେ ସମ୍ପୂର୍ଣ୍ଣ ଭାବେ ଅବଗତ ହୋଇ ମଧ୍ୟ ଚାଷୀମାନଙ୍କ ପ୍ରତି ଅବହେଳା କରିବା ଘଟଣା ତୀବ୍ର ଆଲୋଡନ ସୃଷ୍ଟି କରିଛି।
